कृष्णस्वरूप आनन्दी
स्वातन्त्र्योत्तर भारत में पूर्ण स्वराज का सपना देखने वाले और उसके लिए सतत संघर्ष करने वाले समाजकर्मियों या आन्दोलनकारियों में प्रो. बनवारी लाल शर्मा सिरमौर थे। उन्हें इस बात की गहरी प्रतीति हो गयी थी कि जब तक काॅरपोरेट-नीत बहुराष्ट्रीय औपनिवेशिक तंत्र का वजूद रहेगा, तब तक स्वराज की संरचना या अनुभूति का कोई सवाल ही नहीं पैदा होता है। जहाँ एक ओर प्रो. शर्मा देश में तृणमूल स्तर से स्वराज की संरचना के मौलिक प्रयोगों का चक्र-प्रवत्र्तन कर रहे थे; वहीं दूसरी ओर वे स्थानीय जन-समुदायों में लोकशक्ति के बल पर देशी-विदेशी बहुराष्ट्रीय कम्पनियों को घुसने से रोक रहे थे। जहाँ-जहाँ बहुराष्ट्रीय कम्पनियों ने अपने कारोबारी अड्डे या विनिर्माण-संयंत्र बना रखे थे, वहाँ-वहाँ डाॅ. शर्मा उनकी आर्थिक नाकेबन्दी का कार्यक्रम लोगों की ताक़त खड़ी करके लाँच कर देते थे। जहाँ-जहाँ कम्पनियाँ अपनी नयी परियोजनाएँ लगाना चाहती थीं अथवा जहाँ-जहाँ वे बुनियादी ढाँचागत प्रकल्पों के नाम पर भारी संख्या में लोगों को उनकी रोज़ी-रोटी, ज़मीन, आबादी, पारिस्थितिकी, प्राकृतिक सम्पदा, सामूहिकता या सामुदायिकता से ज़बरन बेदखल करना या उजाड़ना चाहती थीं; वहाँ-वहाँ हर जोखिम उठाकर घोर कष्ट सहते हुए भयंकर से भी भयंकर प्रतिकूल या विपरीत परिस्थितियों में वे पहुँच ही जाते थे और वे जनगण के स्वतःस्फूर्त उबाल या रोष को बुनियादी बदलाव की दिशा में मोड़ देते थे।
आजादी के बाद सर्वप्रथम लोकनायक जयप्रकाश जी ने नैतिक, शान्तिपूर्ण, सात्विक और शुद्ध उपायों से सम्पूर्ण क्रान्ति के लिए देश की युवाशक्ति को जगाया था। वे यह मानते थे कि जब तक जनगण की एकजुटता, चेतना और संघर्षशीलता के साथ युवाशक्ति का आयाम नहीं जुड़ेगा, तब तक विराट् परिवत्र्तन का आगाज हो ही नहीं सकता। जयप्रकाश नारायण के बाद इस दिशा में चिन्तन, कर्म और संघर्ष करने वालों में प्रो. बनवारी लाल शर्मा अग्रणी थे। प्रो. शर्मा की दृढ़ मान्यता थी कि काॅरपोरेट-नीत बहुराष्ट्रीय उपनिवेशवाद के खिलाफ़ तथा जनगण-नीत स्वराज की स्थापना के निमित्त आज़ादी की नयी लड़ाई में जब तक किसानों, आदिवासियों, पिछड़े व कमज़ोर तबकों, गिरिजनों, वनोपजीवियों, दलित समुदायों, स्वाधीनचेता लोगों, परिवत्र्तनकांक्षी समाजकर्मियों, सामाजिक सरोकार रखने वाले बुद्धिजीवियों और ज़मीनी आन्दोलनों या लोक संगठनों के साथ युवाशक्ति की युति नहीं होगी; तब तक आमूलचूल बदलाव या पूर्ण स्वराज की धारा बलवती नहीं होगी। इसीलिए डाॅ. शर्मा जीवनभर पाठशालाओं, महाविद्यालयों, उच्चतर शिक्षण एवं शोध संस्थानों और विश्वविद्यालयों में घूम-घूम कर छात्रों, युवजनों एवं शोधार्थियों को सम्बोधित, जागरूक और संगठित करते रहे। उन्हें रचनात्मक, संघर्षमूलक और शोधपरक कार्यक्रमों से जोड़ने के लिए वे दिन रात लगे रहे।
26 सितम्बर, 2012 को डाॅ. बनवारी लाल शर्मा अनन्त यात्रा के लिए महाप्रयाण कर गये। उनको गये हुए 2 वर्ष हो रहे हैं। उनके न रहने पर अब ऐसा लगता है कि जन आन्दोलनों को चालना देने वाला या उनमें प्राण फूँकने वाला नायक नहीं रहा। ऐसा स्पष्ट तौर पर दीख रहा है कि आन्दोलनों के मुद्दे धुँधलाते गये हैं। सच कहा जाय, तो वे दिग्भ्रम के शिकार होकर जनगण के बुनियादी सवालों से मुँह मोड़ते जा रहे हैं। सिविल सोसाइटी के नाम पर फलफूल रहे एनजीओ नामधारी बहुरूपिये आन्दोलनों को हथियाते यानी ‘हाईजैक’ करते जा रहे हैं।
आज की परिस्थिति में प्रो. बनवारी लाल शर्मा और अधिक प्रासंगिक होते जा रहे हैं। इंफ्रास्ट्रक्चर का निर्माण व विकास, शहरीकरण के नित नये अधुनातन स्वरूप, उत्कट औद्योगीकरण की दिशा में तेज़ी से बढ़ते कदम, प्रौद्योगिकीय साजसरंजाम-ये सब काॅरपोरेटीकरण को बढ़ावा दे रहे हैं। दुनिया भर के दैत्याकार काॅरपोरेटों से यह चिरौरी की जा रही है कि आइये! हिन्दुस्तान में पलक पाँवड़े बिछाकर हम आपका स्वागत करते हंै, यहाँ अपने उत्पादन-संयंत्र लगाइये, विनिर्माण संकुल खड़े कीजिए, सबसे बड़ा बाज़ार हम आपको दे रहे हैं, यहाँ चीज़ें बनाकर दुनिया-भर में बेचिए यानी आपकी बीसों अंगुलियाँ घी में रहेंगी। कहने का मतलब यह है कि काॅरपोरेट-नीत बहुराष्ट्रीय उपनिवेशवाद मुकम्मल तौर पर देश को अपने शिकंजे में ले रहा है। ऊपर से नीचे तक सारा का सारा सरकारी तन्त्र बहुराष्ट्रीय कम्पनियों का एजेण्ट बनता जा रहा है। ऐसे में डाॅ. शर्मा की प्रासंगिकता और बढ़ती गयी है। अब लाख टके का सवाल यह है कि क्या हम नये उपनिवेशवाद को उखाड़ फेंकने के लिए हैं। अगर उत्तर हाँ में है, तो हम प्रो. बनवारी लाल शर्मा के उत्तराधिकारी हैं और नहीं तो हम मीर जाफर या जयचन्द के वंशज सिद्ध होंगे।
san_Deva hin_Deva hin_Deva hin_Deva hin_Deva